CELEX: 32017R1018
Language: da
Date: 2016-06-29 00:00:00
Title: Kommissionens delegerede forordning (EU) 2017/1018 af 29. juni 2016 om supplerende regler til Europa-Parlamentets og Rådets direktiv 2014/65/EU om markeder for finansielle instrumenter for så vidt angår reguleringsmæssige tekniske standarder med henblik på at præcisere, hvilke oplysninger investeringsselskaber, markedsoperatører og kreditinstitutter skal fremsende (EØS-relevant tekst. )

17.6.2017   
            
            
               DA
            
            
               Den Europæiske Unions Tidende
            
            
               L 155/1
            
         KOMMISSIONENS DELEGEREDE FORORDNING (EU) 2017/1018
   af 29. juni 2016
   om supplerende regler til Europa-Parlamentets og Rådets direktiv 2014/65/EU om markeder for finansielle instrumenter for så vidt angår reguleringsmæssige tekniske standarder med henblik på at præcisere, hvilke oplysninger investeringsselskaber, markedsoperatører og kreditinstitutter skal fremsende
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (1), særlig artikel 34, stk. 8, tredje afsnit, og artikel 35, stk. 11, tredje afsnit, og
   ud fra følgende betragtninger:
   
               (1)
            
            
               Det er vigtigt at præcisere de oplysninger, som investeringsselskaber, markedsoperatører og, hvis det kræves i henhold til direktiv 2014/65/EU, kreditinstitutter skal fremsende til de kompetente myndigheder i deres hjemland, når de ønsker at yde investeringsservice, udføre investeringsaktiviteter og yde accessoriske tjenesteydelser i en anden medlemsstat, for at fastlægge ensartede oplysningskrav og udnytte de fordele, som muligheden for at levere tjenesteydelser i hele Unionen indebærer.
            
         
               (2)
            
            
               Omfanget og indholdet af de oplysninger, som investeringsselskaber, kreditinstitutter og markedsoperatører, der ønsker at yde investeringsservice, udføre investeringsaktiviteter eller yde accessoriske tjenesteydelser eller ordninger for at gøre adgang og handel lettere, skal meddele den kompetente myndighed i hjemlandet, varierer afhængigt af formålet med pasrettighederne og deres form. Af klarhedshensyn bør der derfor fastlægges forskellige typer pasmeddelelser med henblik på denne forordning.
            
         
               (3)
            
            
               Af samme grunde er det også vigtigt at præcisere de oplysninger, som investeringsselskaber eller markedsoperatører, der driver en multilateral handelsfacilitet (»MHF«) eller en organiseret handelsfacilitet (»OHF«), skal indgive, når de, på en anden medlemsstats område, ønsker at gøre det lettere for fjernmedlemmer, -deltagere eller -brugere, der er etableret i denne anden medlemsstat, at få adgang til og handle i disse systemer.
            
         
               (4)
            
            
               De kompetente myndigheder i hjem- og værtslandet bør modtage ajourførte oplysninger, hvis oplysningerne i en pasmeddelelse ændres, herunder inddragelse eller annullering af tilladelsen til at levere investeringsservice og investeringsaktiviteter. Disse oplysninger bør sikre, at de kompetente myndigheder kan træffe en informeret beslutning, som er i overensstemmelse med deres beføjelser og ansvar.
            
         
               (5)
            
            
               Ændringer af navn, adresse og kontaktoplysninger for investeringsselskaber i hjemlandet skal anses for relevante og bør derfor meddeles som en ændring af oplysninger om en filial eller en ændring af oplysninger om en tilknyttet agent.
            
         
               (6)
            
            
               Det er vigtigt for de kompetente myndigheder i hjem- eller værtslandet at samarbejde om at imødegå risikoen for hvidvaskning af penge. Denne forordning, og navnlig meddelelsen af investeringsselskabets driftsplan, bør gøre det lettere for værtslandets kompetente myndighed at vurdere og overvåge hensigtsmæssigheden af de systemer og kontroller, der skal forhindre hvidvaskning af penge og finansiering af terrorisme i en filial, der er oprettet på deres område, herunder faglig kompetence, viden og hæderlighed hos den medarbejder, der er ansvarlig for indberetning af hvidvaskning af penge.
            
         
               (7)
            
            
               Bestemmelserne i denne forordning er tæt forbundne, idet de omhandler meddelelser vedrørende fri udveksling af investeringsservice og investeringsaktiviteter og udøvelsen af etableringsretten for investeringsselskaber, markedsoperatører og, hvis det er relevant, kreditinstitutter. Af hensyn til sammenhængen mellem disse bestemmelser, som bør træde i kraft samtidigt, og for at de personer, som er omfattet af disse forpligtelser, lettere kan få et samlet overblik over og nem adgang til dem, er det hensigtsmæssigt at samle alle de reguleringsmæssige tekniske standarder for fremsendelse af oplysninger, der kræves i henhold til afsnit II, kapitel III, i direktiv 2014/65/EU, i én enkelt forordning.
            
         
               (8)
            
            
               Af konsekvenshensyn og for at sikre velfungerende finansmarkeder er det nødvendigt, at bestemmelserne i denne forordning og de tilsvarende nationale bestemmelser til gennemførelse af direktiv 2014/65/EU anvendes fra den samme dato.
            
         
               (9)
            
            
               Denne forordning er baseret på det udkast til reguleringsmæssige tekniske standarder, som ESMA har forelagt Kommissionen.
            
         
               (10)
            
            
               I overensstemmelse med artikel 10 i Europa-Parlamentets og Rådets forordning (EU) nr. 1095/2010 (2) har Den Europæiske Værdipapir- og Markedstilsynsmyndighed (ESMA) gennemført åbne offentlige høringer om udkastet til reguleringsmæssige tekniske standarder, analyseret de potentielle omkostninger og fordele samt anmodet ESMA's interessentgruppe for værdipapirer og markeder, der er nedsat i henhold artikel 37 i nævnte forordning, om en udtalelse —
            
         VEDTAGET DENNE FORORDNING:
   Artikel 1
   Anvendelsesområde
   1.   Denne forordning finder anvendelse på investeringsselskaber og markedsoperatører, der driver en multilateral handelsfacilitet (»MHF«) eller en organiseret handelsfacilitet (»OHF«).
   2.   Denne forordning finder også anvendelse på kreditinstitutter, der er meddelt tilladelse i henhold til Europa-Parlamentets og Rådets direktiv 2013/36/EU (3), og som yder en eller flere former for investeringsservice eller udfører investeringsaktiviteter og ønsker at anvende tilknyttede agenter i henhold til følgende rettigheder:
   
               a)
            
            
               retten til at yde investeringsservice og udføre investeringsaktiviteter i henhold til artikel 34, stk. 5, i direktiv 2014/65/EU
            
         
               b)
            
            
               etableringsretten i henhold til artikel 35, stk. 7, i direktiv 2014/65/EU.
            
         Artikel 2
   Definitioner
   I denne forordning forstås ved:
   a)   »pasmeddelelse om investeringsservice og investeringsaktiviteter«: en meddelelse indgivet i henhold til artikel 34, stk. 2, i direktiv 2014/65/EU eller i henhold til artikel 34, stk. 5, i direktiv 2014/65/EU
   b)   »pasmeddelelse om en filial« eller »pasmeddelelse om en tilknyttet agent«: en meddelelse indgivet i henhold til artikel 35, stk. 2, i direktiv 2014/65/EU eller i henhold til artikel 35, stk. 7, i direktiv 2014/65/EU
   c)   »meddelelse om tilrådighedsstillelse af ordninger, der letter adgangen til en MHF eller en OHF«: en meddelelse indgivet i henhold til artikel 34, stk. 7, i direktiv 2014/65/EU
   d)   »pasmeddelelse«: en pasmeddelelse om investeringsservice og investeringsaktiviteter, en pasmeddelelse om en filial, en pasmeddelelse om en tilknyttet agent eller en meddelelse om tilrådighedsstillelse af ordninger, der letter adgangen til en MHF eller en OHF.
   Artikel 3
   Oplysninger, der skal meddeles i en pasmeddelelse om investeringsservice og investeringsaktiviteter
   1.   Investeringsselskaber sikrer, at en pasmeddelelse om investeringsservice og investeringsaktiviteter, der indgives i henhold til artikel 34, stk. 2, i direktiv 2014/65/EU, indeholder følgende oplysninger:
   
               a)
            
            
               navn, adresse og kontaktoplysninger for investeringsselskabet samt navnet på en angiven kontaktperson i investeringsselskabet
            
         
               b)
            
            
               en driftsplan, der indeholder følgende punkter:
               
                           i)
                        
                        
                           oplysninger om den særlige investeringsservice og de særlige investeringsaktiviteter og accessoriske tjenesteydelser, der skal leveres i værtslandet, og de finansielle instrumenter, der skal anvendes, og
                        
                     
                           ii)
                        
                        
                           bekræftelse af, om investeringsselskabet ønsker at anvende tilknyttede agenter, der er etableret i dets hjemland, til at levere tjenesteydelser i værtslandet, og i så fald navn, adresse og kontaktoplysninger for sådanne tilknyttede agenter og den investeringsservice eller de investeringsaktiviteter, accessoriske tjenesteydelser og finansielle instrumenter, som skal leveres af sidstnævnte.
                        
                     
         2.   Kreditinstitutter som omhandlet i artikel 1, stk. 2, litra a), som indgiver en pasmeddelelse om investeringsservice og investeringsaktiviteter i henhold til artikel 34, stk. 5, i direktiv 2014/65/EU, sikrer, at en sådan meddelelse indeholder de oplysninger, der er fastsat i stk. 1, litra a), og stk. 1, litra b), nr. ii).
   Artikel 4
   Oplysninger, der skal fremsendes i forbindelse med en ændring af oplysninger om investeringsservice og investeringsaktiviteter
   Investeringsselskaber og de kreditinstitutter, der er omhandlet i artikel 1, stk. 2, litra a), sikrer, at en meddelelse om en ændring af oplysninger i henhold til artikel 34, stk. 4, i direktiv 2014/65/EU, indeholder nærmere oplysninger om enhver ændring af oplysningerne i den oprindelige pasmeddelelse om investeringsservice og investeringsaktiviteter.
   Artikel 5
   Oplysninger, der skal fremsendes i forbindelse med ordninger, der letter adgangen til en MHF eller en OHF
   Investeringsselskaber og markedsoperatører, der indgiver meddelelser om ordninger, der letter adgangen til en MHF eller en OHF i henhold til artikel 34, stk. 7, i direktiv 2014/65/EU, sikrer, at en sådan meddelelse indeholder følgende oplysninger:
   
               a)
            
            
               navn, adresse og kontaktoplysninger for investeringsselskabet eller markedsoperatøren samt navnet på en angiven kontaktperson i investeringsselskabet eller hos markedsoperatøren
            
         
               b)
            
            
               en kort beskrivelse af de nødvendige ordninger, der skal etableres, og den dato, fra hvilken disse ordninger vil blive stillet til rådighed i værtslandet
            
         
               c)
            
            
               en kort beskrivelse af MHF'ens eller OHF'ens forretningsmodel, herunder de handlede finansielle instrumenter, type deltagere og MHF'ens eller OHF'ens markedsføringstilgang for at nå fjernbrugere, -medlemmer eller -deltagere.
            
         Artikel 6
   Oplysninger, der skal meddeles i en pasmeddelelse om en filial eller en pasmeddelelse om en tilknyttet agent
   1.   Investeringsselskaber og de kreditinstitutter, der er omhandlet i artikel 1, stk. 2, litra b), sikrer, at en pasmeddelelse om en filial eller en pasmeddelelse om en tilknyttet agent, der indgives i henhold til enten artikel 35, stk. 2, eller artikel 35, stk. 7, i direktiv 2014/65/EU, indeholder følgende oplysninger:
   
               a)
            
            
               navn, adresse og kontaktoplysninger for investeringsselskabet eller kreditinstituttet i hjemlandet og navnet på en angiven kontaktperson i investeringsselskabet eller kreditinstituttet
            
         
               b)
            
            
               navn, adresse og kontaktoplysninger i værtslandet for den filial eller for den tilknyttede agent, hvorfra dokumenter kan rekvireres
            
         
               c)
            
            
               navne på de personer, der er ansvarlige for filialens ledelse, eller navn på den tilknyttede agent
            
         
               d)
            
            
               angivelse af, hvor det offentlige register, elektronisk eller andet, som den tilknyttede agent er registreret i, er placeret, og
            
         
               e)
            
            
               en driftsplan.
            
         2.   Den i stk. 1, litra e), omhandlede driftsplan skal indeholde følgende punkter:
   
               a)
            
            
               en liste over den investeringsservice samt de investeringsaktiviteter, accessoriske tjenesteydelser og finansielle instrumenter, der skal leveres
            
         
               b)
            
            
               en oversigt, som forklarer, hvordan filialen eller den tilknyttede agent vil bidrage til investeringsselskabets, kreditinstituttets eller koncernens strategi, og af hvilken det fremgår, om investeringsselskabet indgår i en koncern, og hvilke hovedfunktioner filialen eller den tilknyttede skal have
            
         
               c)
            
            
               en beskrivelse af, hvilken type kunder eller modparter filialen eller den tilknyttede agent vil handle med, og hvordan investeringsselskabet eller kreditinstituttet vil skaffe sig disse kunder og modparter og handle med dem
            
         
               d)
            
            
               følgende oplysninger om filialens eller den tilknyttede agents organisatoriske struktur:
               
                           i)
                        
                        
                           funktionelle, geografiske og juridiske rapporteringsveje, hvis der anvendes en matrixstruktur for ledelse
                        
                     
                           ii)
                        
                        
                           en beskrivelse af, hvordan filialen eller den tilknyttede agent passer ind i investeringsselskabets eller kreditinstituttets virksomhedsstruktur eller i koncernens virksomhedsstruktur, hvis investeringsselskabet eller kreditinstituttet indgår i en koncern
                        
                     
                           iii)
                        
                        
                           reglerne for filialens eller den tilknyttede agents rapportering til hovedkontoret
                        
                     
         
               e)
            
            
               nærmere oplysninger om personer med nøglefunktioner i filialen eller hos den tilknyttede agent, herunder de personer, der er ansvarlige for den daglige drift, compliance og behandling af klager i filialen eller hos den tilknyttede agent
            
         
               f)
            
            
               nærmere oplysninger om outsourcingordninger, som er afgørende for filialens eller den tilknyttede agents drift
            
         
               g)
            
            
               sammenfattende oplysninger om de systemer og kontroller, der indføres, herunder:
               
                           i)
                        
                        
                           ordninger, der indføres for at beskytte kunders penge og aktiver
                        
                     
                           ii)
                        
                        
                           ordninger for overholdelse af god forretningsskik og andre forpligtelser, der henhører under værtslandets kompetente myndigheds ansvar i henhold til artikel 35, stk. 8, i direktiv 2014/65/EU, og opbevaring af dokumentation i henhold til artikel 16, stk. 6, i nævnte direktiv
                        
                     
                           iii)
                        
                        
                           interne ordninger for kontrol med personale, herunder kontrol med handel for egen regning
                        
                     
                           iv)
                        
                        
                           ordninger for overholdelse af forpligtelserne til at bekæmpe hvidvaskning af penge
                        
                     
                           v)
                        
                        
                           nærmere oplysninger om kontrol med outsourcing og andre ordninger med tredjeparter i forbindelse med investeringsservice eller -aktiviteter, som udføres af filialen eller den tilknyttede agent
                        
                     
                           vi)
                        
                        
                           navn, adresse og kontaktoplysninger for den godkendte garantiordning, som investeringsselskabet eller kreditinstituttet deltager i
                        
                     
         
               h)
            
            
               prognoser for både fortjeneste og tab og cashflow for en indledende periode på 36 måneder.
            
         3.   Når der skal oprettes en filial i et værtsland, og filialen har til hensigt at anvende tilknyttede agenter i den pågældende medlemsstat i henhold til artikel 35, stk. 2, litra c), i direktiv 2014/65/EU, skal den i stk. 1, litra e), omhandlede driftsplan indeholde oplysninger om identitet, adresse og kontaktoplysninger for hver af disse tilknyttede agenter.
   Artikel 7
   Oplysninger, der skal fremsendes vedrørende ændring af en filials eller en tilknyttet agents oplysninger
   1.   Investeringsselskaber og de kreditinstitutter, der er omhandlet i artikel 1, stk. 2, litra b), sikrer, at en meddelelse om en ændring af oplysninger i henhold til artikel 35, stk. 10, i direktiv 2014/65/EU, indeholder nærmere oplysninger om enhver ændring af oplysningerne i den oprindelige pasmeddelelse om en filial eller pasmeddelelse om en tilknyttet agent.
   2.   Investeringsselskaber og de kreditinstitutter, der er omhandlet i artikel 1, stk. 2, litra b), sikrer, at ændringer af en pasmeddelelse om en filial eller en pasmeddelelse om en tilknyttet agent, som vedrører ophør af filialens aktiviteter eller ophør af anvendelsen af en tilknyttet agent, indeholder følgende oplysninger:
   
               a)
            
            
               navn på den eller de personer, der er ansvarlige for gennemførelsen af ophøret af filialens eller den tilknyttede agents aktiviteter
            
         
               b)
            
            
               tidsplan for det planlagte ophør
            
         
               c)
            
            
               de nærmere oplysninger om og foreslåede processer til afvikling af forretningsaktiviteterne, herunder nærmere oplysninger om, hvordan kunders interesser skal beskyttes, klager skal løses og samlede forpligtelser skal indfries.
            
         Artikel 8
   Ikrafttrædelse og anvendelse
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den dato, der er nævnt først i artikel 93, stk. 1, andet afsnit, i direktiv 2014/65/EU.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 29. juni 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 173 af 12.6.2014, s. 349.
   
      (2)  Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).
   
      (3)  Europa-Parlamentets og Rådets direktiv 2013/36/EU af 26. juni 2013 om adgang til at udøve virksomhed som kreditinstitut og om tilsyn med kreditinstitutter og investeringsselskaber, om ændring af direktiv 2002/87/EF og om ophævelse af direktiv 2006/48/EF og 2006/49/EF (EUT L 176 af 27.6.2013, s. 338).